钦定古今图书集成/明伦汇编/官常典/第398卷 > 汪元锡
## 钦定古今图书集成/明伦汇编/官常典/第398卷 > 汪元锡

按《明外史》本传：“元锡，字天启，婺源人。正德六年进士。
授兵科给事中，三迁都给事中。陕西镇守中官廖鸾
族子铠，冒功为锦衣千户，随鸾于陕。元锡争之，言铠
父鹏乱中州，不可使铠复乱陕右。乞征还鸾，寘铠父子于理。偏头关之捷，录功太滥，偕同官言太监张忠、
总兵官刘晖等不宜赏。湖广镇守太监杜甫请巡历”
所部，帝许之。元锡等据《祖制》力争。帝幸昌平、宣府、大
同，元锡偕同官邢寰累疏谏。复言：“宣府守将朱振等
皆扈从西巡，寇乘虚入塞，何以御之？”已，闻帝将选禁
军亲征四海治部寇，复极陈不可。安远侯柳文镇湖
广，奏携参随七十馀人，元锡乞寝所奏。车驾还京，以
应州之捷，大赉文武群臣。元锡等言：“是役杀边民无
算，六军多伤。今君臣欣喜交贺，而军民系贼庭，南向
号哭，臣等何忍受赐？”中旨以纳粟都指挥马昊守备
仪真，复遣内官分守潼关、山海关。驾又幸大喜峰口，
欲招三卫花当把儿孙。元锡等皆抗章谏。帝欲南幸，
舒芬、黄巩切谏得罪，给事御史遂不敢争。及帝将亲
征宸濠，元锡复谏沮。宸濠就执元锡，寰偕六科驰疏
请回銮。十五年，帝在南京，元锡等复屡申前请，且言：
“供亿繁费，使牒旁午。奸宄冒官校少女充离宫。陛下
不以宗社为重，专事游逸，岂能长保天下？”语甚危切。
中旨以内官晁进、杨保分守兰州、肃州。元锡等言：二
州逼强寇，不可增官守，累军民。群小不悦，矫旨责之。
诏改团营西官厅为威武团练营，以朱彬、朱泰等提
督之，别择地为团营教场。元锡言：“拓地则扰居民，兴
工则费财力。以朝廷自将之军，而彬等概加提督，则
僭名分。”不从。会帝崩，事已，世宗既位，疏言都督郤永
以不附江彬下狱，宜释而用之；锦衣都指挥郭鳌等
十人，皆彬党，宜下狱治。咸报可。张锐、许泰系狱，帝忽
宥其死，元锡争不听。屡迁至太仆卿。嘉靖六年，帝以
李福达狱下三法司于理。元锡不能平，有后言闻于
张璁，并下狱夺职。后用荐起故官，历户部左、右侍郎，
致仕卒。寰，黄梅人。正德三年进士。数言事，有直声。